מה אתם הייתם עושים אם שחקן יריב היה אומר לכם "אני מעדיף את אחותך הזונה", באמצע המשחק האחרון שלכם בקריירה ואולי החשוב ביותר שהיה לכם בכלל? ובכן, קצת יותר משנה אחרי גמר המונדיאל בין צרפת לאיטליה, החליט אלוף העולם מרקו מטראצי, לחשוף את הפרט הכי מעניין וזכור מאותו משחק.
נכון, בחודשים שחלפו מאז אותו ניצחון בפנדלים, כבר שמענו שאחותו של זינאדין זידאן היתה קשורה לעימות. עכשיו, בראיון טלוויזיוני, חשף בלמה של אינטר את המילים המדוייקות שאמר בתגובה ל"אם אתה רוצה את החולצה, תקבל בסוף המשחק" ששמע מכיוונו של הצרפתי. אז זהו, הסוד נחשף והמשפט שקראתם בתחילת הכתבה, הוא זה ששלח את זיזו לנגוח במטראצי בחזה ולמעשה לראות את דו-קרב הפנדלים מחדר ההלבשה.
קסאנו: "אני עדיין לא מת"
אנטוניו קסאנו, שנעלם בשנה האחרונה במדי ריאל מדריד, חתם בסמפדוריה ובעת הצגתו הרשמית זכה לחיבוק חם מ-2,500 אוהדי הקבוצה שגם ראו אותו כובש במשחק אימון פנימי. "אני עדיין לא מת, כך שאני לא מבין למה מתייחסים אל הקדנציה שלי כאן כאל קאמבק. אני רק בן 25 ויש לי עוד 7-8 שנים לתת בטופ", אמר החלוץ הבעייתי.
קסאנו קיבל את החולצה מספר 99 ואמר כי נתן כבוד לחברו הטוב רונאלדו ("9 ועוד 9"), והתייחס איך לא, למשקל הבעייתי שלו. "יש לי כמה קילוגרמים מיותרים מעל המשקל האידיאלי שלי, אבל בתוך שבועיים-שלושה אני אוריד אותם. אני כבר מת להתחיל לחזור לשחק. התגעגעתי לאיטליה".
אחה"צ פירסם רוברטו דונאדוני, מאמן נבחרת איטליה, את הסגל לקראת משחקם של האזורי בהונגריה ביום רביעי הקרוב, שישמש כהכנה האחרונה לקראת המפגשים המכריעים עם צרפת ואוקראינה בספטמבר, במסגרת מוקדמות יורו 2008.
המאמן הלאומי לא העלים עין מתצוגתו של פיליפו אינזאגי, שכבש אמש צמד בגביע ידידות מול יובנטוס, וזימן אותו לסגל, המונה 21 שחקנים. אלברטו אקווילאני מרומא וג'אנלוקה צ'ורצ'י מרומא הוקפצו מהאזוריני, וגם הליגיונר לוקה טוני נכלל.
שוערים: בופון, צ'ורצ'י, אמליה. הגנה: ברזאלי, קנבארו, גרוסו, מטראצי, אודו, זקארדו, זאמברוטה. קישור: פירלו, גאטוסו, אקווילאני, אמברוסיני, דיאנה, פאלומבו. התקפה: טוני, די נטאלה, דל פיירו, אינזאגי, קוואליארלה.